Det burde næsten ikke kunne ske, men på meget lige landevej, på Vråvej tæt på Børglum Kloster, kørte to personbiler frontalt sammen lørdag eftermiddag. Føreren af den ene bil, en 37-årig mand fra Hjørring, var spirituspåvirket ved sammenstødet og måtte hjælpes ud af redningsmandskabet i passagersiden af bilen. Han blev senere kørt til sygehuset i Hjørring med svære skader. Den anden fører, en 48-årig mand fra Vrensted, slap nådigt fra uheldet stort set uden en skramme. - Vi er ikke helt klar over, hvordan uheldet egentlig er sket, men eftersom den 37-årige var spirituspåvirket, går vi ud fra, at han har lavet en mærkelig manøvre med bilen og er endt i den forkerte vejbane, siger vagtchef Karsten Højrup fra Nordjyllands Politi. Uheldet spærrede Vråvej i cirka 30 minutter. Den ene bil står stadig i vejkanten, den anden er bugseret væk, oplyser Nordjyllands Politi.

Opsummering:
To biler kørte lørdag eftermiddag frontalt sammen på Vråvej ved Børglum - den ene fører var spirituspåvirket og måtte køres på sygehuset med skader.